**COMPUNERE ÎN CARE EXPRIMĂM OPINIA DESPRE MESAJUL TEXTULUI**

Pe scrinul scund, pe masa de mahon,

Cleştarul cupei picură amurg.

Pe liniştea lăutei fără zvon,

Pieziş petale de lumină curg.

Atinsă, struna tainic a sunat...

Şi Sân-Nicoară din icoane vechi

Rămâne mut cu deget ridicat

Şi cântecul tăcerii în urechi.

Se cern garoafele de Luchian

Şi sângerate cad din rama lor,

Prin florile unui chilim\* oltean

Sperioase păsări se înalţă-n zbor.

Pe-o strachină un cerb a tresărit...

Şi, de pe raft, din fiece volum,

Poeţii ies s-asculte liniştit

Un cântec risipit ca un parfum.

\*chilim: scoarţă înflorată

*(Ion Pillat ― Interior)*

**IPOTEZA**

*Orice operă literară pleacă de la o realitate pe care o transformă în ficţiune prin intermediul mijloacelor artistice.*

*Sau:*

*Opera literară este o invenţie, o ficţiune, care are la bază imaginaţia scriitorului. Acesta creează lumea din nou, ataşându-i semnificaţii mai largi , mai personale.*

*Sau:*

*Literatura oglindeşte realitatea prin imagini care îi dau cititorului impresia că viaţa înfăţişată se desfăşoară chiar sub privirile sale.*

**CUPRINSUL**

Din punctul meu de vedere, asemenea imagini, de un realism izbitor, creează şi poetul Ion Pillat în poezia „Interior”, imagini artistice bazate în primul rând pe elementele constitutive ale unui spaţiu interior: scrin, masă de mahon, lăută, icoana Sfântului Nicoară, tabloul, strachina.

Originală este relatia strict imaginară pe care o propune poetul între muzică şi obiectele spaţiului domestic. Aproape concret, muzica animă fiecare lucru. În prima strofă, prin elementele de decor, scrinul negru, masa de mahon se delimitează spatiul universului imaginar. Indicele temporal este sugerat prin intermediul oximoronului: „Pe liniştea lăutei fără zvon,/ Pieziş petale de lumină curg.” În această atmosferă de calm crepuscular se infiripă relaţia inedită dintre muzică şi lucruri.

Personificarea este acum la ea acasă: „Atinsă, struna tainic a sunat...” Punctele de suspensie anulează realitatea banală a obiectelor, instaurând o nouă convenţie de fiinţare: lucrurile rezonează cu muzica. Sfântul Nicoară este captivat, garoafele sângerate cad din rama lor. Motivele animale din covoarele de perete prind viaţă. Deosebit de sugestivă este antiteza verbelor cad-zbor, ca o evidentă alternanţă între deziluzie şi speranţă. Prin comparaţia „un cântec risipit ca un parfum” s-ar putea desprinde imaginea unei alte lumi, o lume guvernată de muzică.

CONCLUZIE

Prin toate aceste figuri de stil capătă expresivitate imaginile vizuale, auditive şi motorii. Utilizând ca mod de expunere monologul descriptiv, autorul realizează tablul unui interior, în care obiectele domestice sunt însufleţite de muzică şi sentiment. Viziunea persoanlă răsfrântă asupre interiorului permite ca lucrurile să devină identice cu fiorul pe care-l presupune muzica, pierzându-şi inerţia şi rigiditatea.